लाहौर पड़ाव से निकली उदारता
प्रधानमंत्री नरेंद्र मोदी ने काबुल से दिल्ली लौटते समय लाहौर उतरकर पाकिस्तानी प्रधानमंत्री नवाज शरीफ की नातिन की शादी में शामिल होने का जो भौंचक राजनय खेला है वह कम से कम भाजपा का हिंदुत्ववादी राष्ट्रवाद तो नहीं है। उसमें उनके अपने नेता लालकृष्ण आडवाणी की तरह जिन्ना को सेक्यूलर बताने वाला ‘राष्ट्रवाद’ भले न हो, लेकिन उसमें जिन्ना की स्मृतियों को स्पर्श करने वाली प्रतीकात्मकता है, इससे इनकार नहीं किया जा सकता। अगर ऐसा न होता तो वे लाहौर उतरने के लिए जिन्ना की सालगिरह को न चुनते। यह अलग संयोग है कि यात्रा की तिथि शरीफ के जन्मदिन के साथ-साथ अटल बिहारी वाजपेयी के जन्मदिन से भी मैच करती है, इसलिए मोदी का यह राजनय वाजपेयी की तरह लाहौर बस ले जाना वाला ही नहीं है बल्कि आडवाणी की तरह जिन्ना के करीब जाकर पाकिस्तान के सेक्यूलर लोगों के नजदीक जाने वाला भी है। हालांकि, इस्लामिक राज्य स्वीकारने और मुल्ला-मौलवियों के दबाव में रहने वाला पाकिस्तान भी अब जिन्ना का आदर नहीं करता है।
दिलचस्प बात है कि मोदी के इस भौचक राजनय पर जहां भाजपा के राममाधव जैसे पदाधिकारी हिंदुत्ववादी राष्ट्रवाद को ढीला करते हुए दीनदयाल उपाध्याय के साथ डॉ. राममनोहर लोहिया को याद करते हुए अखंड भारत और भारत-पाक महासंघ के स्वप्न को याद करने लगे हैं, वहीं कांग्रेस पार्टी मोदी के चिकन बिरयानी और अमित शाह के पाकिस्तान में पटाखे फूटने वाले संकीर्ण राष्ट्रवाद की तरफ खिसक गई है। अचानक जो 26/11 मोदी के लिए एक बड़ी कसम थी, वह अब कांग्रेस के लिए कसम बन गई है। इस बीच, भाजपा के कुछ प्रवक्ता और नेता मोदी की लाहौर यात्रा को सच्चा राष्ट्रवाद बता रहे हैं।
कुल-मिलाकर मोदी की लाहौर यात्रा ने अगर भारत पाक संबंधों में नई हलचल पैदा की है तो राष्ट्रवाद के तालाब के सड़ते पानी को खंगालने की बहस जरूर छेड़ी है, क्योंकि उस पानी में मोदी की अपनी उम्मीदों के तमाम कंवल कुम्हलाने लगे थे। उधर, पाकिस्तान के एक चैनल पर इस यात्रा को तोबा-तोबा करके दिखाया जा रहा है। मोदी के इस कदम पर अविश्वास करने के लिए उनका अतीत ही जिम्मेदार है, लेकिन अगर वे अपने अतीत से मुक्त होकर और साल भर में 28 देशों की यात्राएं करने के बाद संकीर्ण राष्ट्रवाद के सड़ते तालाब से बाहर विश्व बंधुत्व के महासागर में उतरना चाहते हैं तो उनमें आए इस परिवर्तन का स्वागत किया जाना चाहिए। किंतु अगर कांग्रेस और दूसरी पार्टियां उनमें उमड़े इस विश्वबंधुत्व को सतर्कता के साथ देख रही हैं तो उनके इस संदेह को खारिज भी नहीं किया जा सकता। विचार के सिलसिले के बिना, महज क्षणिक लाभ के लिए दिखाए जाने वाले विश्व बंधुत्व को डॉ. लोहिया विश्वयारी कहते थे। वे अगर भारत-पाक महासंघ की परिकल्पना करते थे और उसके उच्च सिद्धांत के तौर पर अंतरराष्ट्रीय सरकार की कल्पना थी। यानी अंतरराष्ट्रीय लोकतंत्र और सरकार के व्यापक सिद्धांत का एक हिस्सा था उनका भारत-पाक महासंघ, जबकि विश्वयारी मौका पड़ने पर आपको कट्टर राष्ट्रवादी बना देती है और मौका पड़ने पर अंतरराष्ट्रीयतावादी।
निश्चित तौर पर मोदी का अचानक लाहौर जाना कुछ भी हो सकता है पर वह बाबर बनाम राम, हुमायूं बनाम हनुमान, इमरान खान बनाम कपिलदेव और कसाब और जरदारी को परोसी जाने वाली चिकन बिरयानी वाले (उज्जवल निकम) काल्पनिक विमर्श का हिस्सा नहीं है। यह भारतीय लोकतंत्र के आंतरिक दबाव और अंतरराष्ट्रीय राजनीति की शांति की जरूरत से निकला कदम है। जिस तरह लोकतंत्र कट्टर से कट्टर (वामपंथ से दक्षिणपंथ तक की) विचारधारा को उदार बनाता है उसी तरह अंतरराष्ट्रीय राजनीति में सक्रियता और उसमें हस्तक्षेप की चाहत किसी भी नेता को संकीर्ण राष्ट्रवाद से ऊपर ले जाती है। प्रधानमंत्री मोदी की विदेश यात्राओं का यह हासिल है। राम माधव ने उस बहस को ऐतिहासिक संदर्भ देकर अच्छा ही किया है और जब वे डॉ. लोहिया की मौलाना आजाद की इंडिया विन्स फ्रीडम की लंबी समीक्षा वाली किताब- भारत विभाजन के गुनहगार- का जिक्र कर रहे हैं तो मौजूदा संदर्भ में इस विषय पर आने वाली राजनीति शास्त्री और रंगकर्मी शम्स उल इस्लाम की मुस्लिम्स अगेन्स्ट पार्टिशन जैसी महत्वपूर्ण किताब पर भी गौर करना चाहिए। यह किताब बताती है कि जिन्ना और मुस्लिम लीग के विभाजन के प्रस्ताव का विरोध करने वाले मुस्लिम नेता कांग्रेस के भीतर ही नहीं उसके बाहर भी थे और उन्हें उसकी कीमत अपनी जान गंवाकर देनी पड़ी। इस संदर्भ में वे सिंध प्रांत के सूमरू कबीले में पैदा हुए अल्ला बख्श नाम के नेता का जिक्र करते हैं। अल्ला बख्श ने 1934 में सिंध पीपुल्स पार्टी बनाई जो बाद में इत्तेहाद या यूनिटी पार्टी के नाम से जानी गई। उन्होंने मुस्लिम लीग का विरोध करने के लिए- आजाद मुस्लिम कॉन्फ्रेंस -बनाई जिसका दिल्ली में अधिवेशन हुआ। अल्ला बख्श ने सिंध प्रांत में सरकार बनाई जिसे 1942 में भारत छोड़ो आंदोलन का समर्थन करने के कारण बर्खास्त कर दिया गया। 1943 में मुस्लिम लीग ने उनकी हत्या करा दी। एक समाजशास्त्री के तौर शम्स उल का निष्कर्ष यह है कि द्वि-राष्ट्रवाद के सिद्धांत और विभाजन के लिए सिर्फ मुस्लिम लीग नहीं जिम्मेदार है बल्कि हिंदू महासभा और राष्ट्रीय स्वयं सेवक संघ जैसे संगठन भी उसी सिद्धांत को मानते रहे हैं।
इसी संदर्भ में पाकिस्तान में जन्मे और कनाडा में रह रहे लेखक तारिक फतेह की किताब द ट्रैजिक इल्यूजन ऑफ एन इस्लामिक स्टेट- यह सीख देती है कि आज इस्लामी स्टेट नहीं स्टेट आफ इस्लाम (इस्लाम की अवस्था) के बारे में सोचने की जरूरत है। वे पाकिस्तान की मौजूदा दशा के लिए महज कट्टरपंथियों को ही नहीं जिम्मेदार मानते बल्कि सेक्यूलर जिन्ना को भी उतना ही जिम्मेदार मानते हैं जिन्होंने लोकतांत्रिक तरीके से चुनी गई सरकारों को बर्खास्त करने की परंपरा शुरू की।
ऐसे में अगर शरीफ भारत से मैत्री बढ़ाते हुए पाकिस्तान के इस्लामी और सैन्य राष्ट्रवाद के कसबल ढीले कर सकें और मोदी अपने चकित कर देने वाले पाकिस्तान प्रेम से हिंदुत्ववादी विमर्श को बदल सकें तो इस उपमहाद्वीप के अच्छे दिनों के बारे में आशा बनती है। इस उपमहाव्दीप में मैत्री का विमर्श और कार्यक्रम जिंदल की वजह से भी बढ़ सकता है, गुलाम अली के कारण भी बढ़ सकता है, कसूरी की किताब के बहाने भी हो सकता है और क्रिकेट मैच के बहाने भी। वह जिस भी बहाने निकले, लेकिन अगर वह भारतीय राष्ट्रवाद को लाहौर पड़ाव और पाकिस्तानी राष्ट्रवाद को दिल्ली और आगरा पड़ाव की इजाजत देता है तो उससे उदारता निकलेगी और उदारता अपने गर्भ में समाधान संजो कर रखती है।
tripathiarunk@gmail.co (ये लेखक के अपने विचार हैं)
अरुण कुमार त्रिपाठी
वरिष्ठ पत्रकार और लेखक
कांग्रेस और दूसरी पार्टियां इस विश्वबंधुत्व को सतर्कता के साथ देख रही हैं तो उनके इस संदेह को खारिज भी नहीं किया जा सकता।
जिस तरह लोकतंत्र कट्टर से कट्टर विचारधारा को उदार बनाता है, उसी तरह अंतरराष्ट्रीय राजनीति में सक्रियता किसी भी नेता को संकीर्ण राष्ट्रवाद से ऊपर ले जाती है।
अगर शरीफ भारत से मैत्री बढ़ाते हुए पाकिस्तान के इस्लामी और सैन्य राष्ट्रवाद के कसबल ढीले कर सकें तो उपमहाद्वीप के अच्छे दिनों के बारे में आशा बनती है।
संदर्भ- अंतरराष्ट्रीय राजनीति में मोदी की सक्रियता का परिणाम
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva awa_Deva hin_Deva hin_Deva hin_Deva hin_Deva